Svi građani mogu da učestvuju u kontroli izbornog procesa

Preko aplikacije FISI, svaki građanin moći će da prijavi izbornu nepravilnost koju uoči, od dana raspisivanja izbora do proglašenja izbornih rezultata, i time učestvuje u kontroli izbornog procesa, saopštili su danas iz Pokreta #1od5miliona, predstavljajući platformu “Fer i slobodni izbori – FISI”.

Foto: 1 od 5 miliona

Budući da oko 80 odsto građana Srbije koristi internet, ovim će Pokret #1od5miliona moći da ima preko pet miliona kontrolora čitavog izbornog procesa, a ne samo izbornog dana, rečeno je danas na konferenciji za novinare.

Takođe, aplikaciji će moći svako da pristupi preko sajta www.fisi.rs, a od sledeće nedelje i da besplatno preuzme za svoje mobilne telefone sa Google Play prodavnice.

Predstavnica Pokreta Sofija Nedeljković objasnila je da je aplikacija sastavljena iz dva dela.

U jednom delu nalazi se mapa Srbije na kojoj će markerima biti obeleženo svako mesto gde se desila izborna nepravilnost, sa opisom i pratećom dokumentacijom u vidu fotografije, audio, video zapisa ili nekog drugog dokumenta.

U drugom delu je sekcija gde će građani prijavljivati izbornu nepravilnost koju uoče – bilo to zloupotreba ličnih podataka birača, kupovina glasova, zastrašivanje, višestruko glasanje… Uz opis nepravilnosti i lokacije na kojoj se desila, građani će moći da postave i prateću dokumentaciju.

„Ovim se svakom građaninu daje mogućnost da učestvuje u kontroli izbornog procesa i samog izbornog dana. Budući da su mnogi ljudi zastrašeni, preti im se ako podignu vlast protiv ove vlasti, omogućili smo im potpunu anonimnost pri prijavi nepravilnosti. Niko, pa čak ni internet tim #1od5 miliona koji je izradio aplikaciju, neće moći da zna ko je uneo prijavu. Naravno, ako neko bude želeo da ostavi svoje kontakt podatke, to im je omogućeno“, navela je Sofija Nedeljković i dodala da će svi – i apstinenti, i oni koji bojkotuju, i oni koji izlaze na izbore, moći da učestvuju u kontroli izbornog procesa.

Budući da vlast stalno tvrdi da su izbori fer i slobodni, ali i da evroparlamentarci nisu imali prevelike zamerke na izborne uslove u Srbiji, sada će svi oni, zahvaljujući ovoj aplikaciji, moći da vide kako zaista izgledaju izbori u Srbiji, dodala je Nedeljković.

Predstavnica Pokreta Valentina Reković istakla je da FISI nije jednokratan projekat napravljen samo za izbore 2020, već će važiti i za sve naredne izbore u Srbiji.

„Sve unete nepravilnosti ovim se čuvaju na jednom mestu i nikada niko neće moći da ih obriše“, navela je ona i dodala da to znači da za nekoliko godina nećemo imati problem da dokažemo da je neko nekada nudio brašno, šećer, kombajn, automobil za glas, kao što je, eto, nuđeno i 2008. godine ali nema dokumenata da to i dokažemo“, rekla je Reković.

Ona je navela i da je ovo drugi korak koji je Pokret #1od5miliona napravio u cilju postizanja fer i slobodnih izbora, te podsetila da je prvi bio zahtev ovog pokreta od pre par dana, koji se odnosi na uvođenje elektronskih čitača ličnih karata na biračkim mestima i njihovo umrežavanje sa biračkim spiskom, kako bi se sprečilo višestruko glasanje odnosno „Ringišpil izbori“.

Reković je pozvala i sve organizacje koje prate izbore, kao što su OEBS i CRTA, da preuzmu aplikaciju i da preko nje prate zabeležene izborne nepravilnosti.

„Svedoci smo da aktivisti SNS idu ljudima na vrata, nose neke spiskove, znaju ko sa vama živi, ko vam je otac, ko vam je sestra, majka… To jeste izborna nepravilnost. I evo ja jedva čekam da pokucaju i na moja vrata, da im kažem par rečenica, snimim ih i postavim na FISI. Pozivam i građane da učine isto, pa da ne moramo takve, ali i druge snimke, da jurimo po društvenim mrežama, već da ih sve imamo na jednom mestu“, navela je Reković.

Ona je takođe pozvala pravnike da se priključe ovoj platformi, anonimno ili javno, i da pomognu Pokretu u daljem procesuiranju svih pristiglih nepravilnosti.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se